U-I-374/98
Natisni
Opravilna št.:
U-I-374/98
Datum odločitve:
18. 3. 1999
Objavljeno:
OdlUS VIII, 64
ECLI:
ECLI:SI:USRS:1999:U.I.374.98
Akt:
Pravilnik o metodologiji za oblikovanje najemnin v neprofitnih stanovanjih (Uradni list RS, št. 47/95)
Izrek:
Postopek za preizkus pobude za začetek postopka za oceno ustavnosti Pravilnika o metodologiji za oblikovanje najemnin v neprofitnih stanovanjih se ustavi.

Pobuda za drugačno pravno ureditev lastninske pravice lastnikov stanovanj in stanovanjskih hiš v zasebni lasti po 31. 12. 1999 v Stanovanjskem zakonu se zavrže.
Evidenčni stavek:
Postopek za preizkus pobude, ki izpodbija predpis, ki ga je Ustavno sodišče že razveljavilo, (čeprav je učinek razveljavitve odložilo za določen rok), se ustavi.
Ustavno sodišče ni pristojno za zakonodajno urejanje pravnih razmerij, ker je zakonodajna funkcija v skladu z načelom delitve oblasti pridržana Državnemu zboru.
Geslo:
Ponovno odločanje ustavnega sodišča o isti zadevi.
Nepristojnost ustavnega sodišča za zakonodajno urejanje pravnih razmerij.
Načelo delitve oblasti.
Pravna podlaga:
Ustava, 2. odst. 3. čl.
Zakon o Ustavnem sodišču (ZUstS), 6., 25. čl.
Opomba:
V obrazložitvi svoje odločitve se Ustavno sodišče sklicuje na svojo zadevo, št. U-I-190/95 z dne 17. 12. 1998.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Peter Logar, Ljubljana
Datum vloge:
12. 10. 1998
Vrsta odločitve:
sklep
Vrsta rešitve:
ustavitev
Dokument:
US19376
Dokument v PDF obliki:
U-I-374-98.pdf
114 KB
Prenesite datoteko
U-I-374/98
18.3.1999
S K L E P
Ustavno sodišče je v postopku za preizkus pobude Petra Logarja iz Ljubljane na seji dne 18. marca 1999
s k l e n i l o:
1. Postopek za preizkus pobude za začetek postopka za oceno ustavnosti Pravilnika o metodologiji za oblikovanje najemnin v neprofitnih stanovanjih (Uradni list RS, št. 47/95) se ustavi.
2. Pobuda za drugačno pravno ureditev lastninske pravice lastnikov stanovanj in stanovanjskih hiš v zasebni lasti po 31. 12. 1999 v Stanovanjskem zakonu (Uradni list RS, št. 19/91, 9/94 in 21/94) se zavrže.
O b r a z l o ž i t e v
1. Pobudnik smiselno predlaga, naj Ustavno sodišče razveljavi omenjeni pravilnik, učinek razveljavitve pa zadrži, po njegovem predlogu do 31. 12. 1998.
2. Predlaga tudi, naj Ustavno sodišče s črtanjem posameznih določb ali delov določb oziroma z dodajanjem delov določb 150. in 125. člena Stanovanjskega zakona (v nadaljevanju: SZ) z veljavnostjo od konca 1999. leta "izenači lastninske pravice lastnikov stanovanj in stanovanjskih hiš v zasebni lasti".
3. Ustavno sodišče je z odločbo št. U-I-190/95 z dne 17. 12. 1998 (Uradni list RS, št. 4/99) omenjeni pravilnik razveljavilo, razveljavitev začne učinkovati po šestih mesecih od objave v Uradnem listu. Ker je bilo torej o povsem isti stvari že odločeno, je bilo treba postopek za oceno ustavnosti Pravilnika ustaviti.
4. Kar pobudnik še predlaga, bi bilo zakonodajno urejanje pravnih razmerij. Zakonodajna funkcija je v skladu z ustavnim načelom delitve oblasti (drugi odstavek 3. člena Ustave) pridržana samo Državnemu zboru. Pristojnost Ustavnega sodišča je omejena na ocenjevanje ustavnosti zakonov. Zato je bilo treba pobudo za spremembo SZ zavreči.
5. Ustavno sodišče je sprejelo ta sklep na podlagi 6. in 25. člena Zakona o Ustavnem sodišču (Uradni list RS, št. 15/94 - ZUStS) v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, dr. Miroslava Geč - Korošec, Lojze Janko, Milojka Modrijan, dr. Mirjam Škrk, dr. Lojze Ude in dr. Dragica Wedam - Lukić. Sklep je sprejelo soglasno.
P r e d s e d n i k :
Franc Testen